กรมชลประทาน ติดตามสถาการณ์น้ำอย่างใกล้ชิด ติดตั้งเครื่องผลักดันและสูบน้ำ
นายประพิศ จันทร์มา อธิบดีกรมชลประทาน เปิดเผยถึงสถานการณ์อุทกภัยในพื้นที่จังหวัดชัยภูมิว่า ปัจจุบันจังหวัดชัยภูมิมีพื้นที่ประสบภัยน้ำท่วมทั้ง 16 อำเภอ หลายพื้นที่น้ำเริ่มลดลงแล้ว ด้านสถานการณ์น้ำในเขื่อนลำปะทาว(ล่าง) ปัจจุบันมีปริมาณน้ำในอ่างฯ 18 ล้าน ลบ.ม. ของความจุอ่างฯ มีน้ำล้นอาคารระบายน้ำล้น แนวโน้มลดลง คาดการณ์ว่าหากไม่มีฝนตกลงมาเพิ่มน้ำในอ่าง อ่างจะลดลงอยู่ภายใน 5 - 7 วันนี้ สำหรับการช่วยเหลือ โครงการชลประทานชัยภูมิ ติดตั้งเครื่องสูบน้ำเคลื่อนที่จำนวน 8 เครื่อง เพื่อเร่งระบายน้ำออกจากเขตเทศบาลเมืองชัยภูมิ นอกจากนี้ยังคงใช้เครื่องผลักดันน้ำ 8 เครื่อง ช่วยผลักดันน้ำลงแม่น้ำชีและเน้นย้ำให้เฝ้าระวังสถานการณ์น้ำอย่างใกล้ชิดตลอด 24 ชั่วโมง จนกว่าสถานการณ์จะกลับเข้าสู่ภาวะปกติ หากไม่มีฝนตกลงมาเพิ่ม คาดว่าสถานการณ์น้ำจะยังทรงตัวและลดลงในบางพื้นที่ในระยะต่อไปอธิบดีกรมชลประทาน กล่าวอีกว่า นายกรัฐมนตรีได้สั่งการให้หน่วยงานราชการในพื้นที่เร่งสำรวจความเสียหายและเร่งให้การเยียวยาประชาชนที่ได้รับผลกระทบ ให้เร็วที่สุด ตลอดจนฝากดูแลสภาพจิตใจของประชาชนที่อาจเกิดความเครียดในช่วงเวลานี้ ส่วนการเดินทางสัญจรของพื้นที่ยังมีน้ำท่วมสูง ให้ใช้รถบรรทุกยกสูงของทหารและส่วนราชการที่เกี่ยวข้องมาช่วยเหลือประชาชน